ALICE MONTGOMERY

HARRY

CICERÓ

A mű eredeti címe:

Harry Styles – The Unauthorized Biography

Fordította: Kövesdi Miklós

Szerkesztette: Polgár Anita

Copyright © Alice Montgomery, 2013

Hungarian translation © Kövesdi Miklós, 2013

Copyright © Ciceró Könyvstúdió, 2013

A könyv bármely részletének közléséhez a kiadó előzetes hozzájárulása szükséges

ISBN 978-963-539-870-6

Elektronikus kiadás v.1.0.

Kiadja Ciceró Könystúdió

www.gabo.hu

gabo@gabo.hu

www.dibook.hu

Felelős kiadó: Földes Tamás

Felelős szerkesztő: Till Katalin

1
Harry és Caroline

2011-et írtunk. Egy év telt el azóta, hogy az X Factor sztárt csinált a tinicsoda One Directionből, és testvérműsorában, az Xtra Factorban{1} új műsorvezető mutatkozott be: a vonzó, harminkét éves, barna Caroline Flack, aki 2002 után vált ismertté különböző valóságshow-k vezetőjeként. Az életvidám nő igen népszerű lett a nézők – különösen a férfiak – körében. Bárkit megkaphatott volna, legújabb választásáról mégis jóval többet beszéltek, mint azt a pár szerette volna.

Még nem voltak együtt, de már sejteni lehetett, mi várható. A One Direction volt a földkerekség legdögösebb bandája, legsármosabb tagja pedig a tizenhét éves Harry Styles. Nagy szemével, fiatalos megjelenésével és védjegyévé vált, rakoncátlanul göndörödő hajával hamar a nők kedvence lett. Kevés lány tudott ellenállni csibészes mosolyának. Természetesen sokakat érdekelt, milyen lányok tetszenek a fiúnak, és Harry boldogan kielégítette az emberek kíváncsiságát. Úgy tűnt, Frankie Sandford a kedvére való, a Saturday nevű lánybandából.

„Nyolcéves korom óta szerelmes vagyok Frankie-be, amikor még az S Club Juniorsban szerepelt” – nyilatkozta Harry a Daily Star Sundaynek. – Még posztereim is voltak róla. Nagyon szívesen megcsókolnám. Frankie és Caroline Flack a kedvencem. Mindketten.”

Csakhogy sok ifjú férfirajongójával ellentétben Harry olyan helyzetben volt, hogy tehetett is álmai megvalósulásáért. Amióta egy évvel korábban feltűnt az X Factorban, a One Direction beutazta a világot, a szórakoztatóipar felkapta őket, és az első nagy sikerük is megszületett a toplista élén landoló What Makes You Beautiful című kislemezükkel.

Az interjút egy komment követte Harrytől az X Factor honlapján: „Ha Caroline Flack olvassa ezt, küldjön egy »Sziát« nekem!”

A fiú állítólag még Tim Deant, az Xtra Factor producerét is rá akarta venni, hogy hozzon össze neki egy randevút Caroline-nal. Azt azonban ennek ellenére senki sem hitte, hogy Harryből és Caroline-ból hamarosan a showbiznisz egyik legfurcsább párja lesz.

Sokáig úgy tűnt, hogy ha Caroline össze is jön valakivel, az Xtra-beli műsorvezetőtársa, Olly Murs lesz. Olly egy szándékosan provokatív interjúban arra utalt, hogy több van köztük barátságnál. „Kellemesen flörtölgetünk – mesélte a The Sunnak. – Az X Factorban dolgozhatok, az egyik legszínvonalasabb tévéműsorban, egy olyan gyönyörű lánnyal, mint Caroline. Az élet szép. Egész nap nevetünk, ölelgetjük egymást, váltunk időnként egy-egy puszit. Jól megvagyunk. Nagyszerűen kijövünk egymással kamera előtt és kamerán kívül egyaránt.”

Pedig valójában nem történt közöttük semmi. Egyszerűen kitűnő műsorvezetői párosnak bizonyultak, akik körül vibrál a levegő.

„Időbe telik, amíg egy kapcsolat kialakul. Jelenleg mindketten a munkára összpontosítunk, de flörtölünk egymással – folytatta Olly. – Caroline vonzó lány. Jól érezzük magunkat együtt, és ha decemberben véget ér a műsor, bármi megtörténhet.”

Végül az történt, hogy minden újság címlapon számolt be Caroline-ról és a nála sokkal fiatalabb új barátjáról szóló hírekről. Ugyanakkor Olly és Caroline mindketten tisztában voltak azzal – és ezt az elmúlt egy évben Harry is megtanulta –, hogy mindegy mit, csak írjanak rólad. Tudták, hogy a két népszerű híresség románcáról szóló pletyka nem árthat egyiküknek sem. Az is egyértelművé vált, hogy Caroline rendkívül vonzó nő, akit a jóval fiatalabb férfiak is észrevesznek. Caroline és Olly tudta jól, hogy a nézőket mennyire érdekli, vajon összejönnek-e vagy sem, ugyanakkor azt is mindketten hangsúlyozták, hogy szinglik. Csakhogy Caroline esetében ez az állapot nem tartott sokáig.

A dolog 2011 októberének végén, a londoni W Hotelben, egy X Factor after partyn esett meg. A buliban Caroline és Harry is megjelent, és több vendég szerint a fiú hamar a tettek mezejére lépett. Egyenesen Caroline-hoz sétált, beszédbe elegyedett vele, aztán az egybegyűltek legnagyobb csodálkozására megcsókolta. Mi több, a tizenhét éves fiú és a harminckét éves nő együtt távozott a partiról, és együtt ült taxiba. Aznap éjjel más nem történt, külön tértek nyugovóra. Harry ezt írta a Twitteren: „Olykor történik valami, és hirtelen egész másképp látod az életet.”

Kezdetben sokan megmosolyogták a szokatlan párost, annyira valószínűtlennek tűnt a kapcsolat. Ha a húszas-harmincas éveikben járnak, a tizenöt éves korkülönbség talán nem tűnik annyira nagynak, de Harry csupán tinédzser volt. Senki sem hitte, hogy egy hétnél tovább tart a dolog, nemhogy három hónapig. Még viccesebbé vált a helyzet, amikor a szemfüles rajongóknak feltűnt két újabb tweet: „Torokfájással és duzzadt mandulákkal ébredtem” – írta Caroline, amit néhány órával később Harry üzenete követett: – „Kiadós influenzával és torokfájással ébredtem”.

Nem volt nehéz kitalálni, mi történt.

Egyébként köztudott volt, hogy Harry szereti a nőket. Ekkor már közös lakást bérelt együttesbeli zenésztársával, Louis Tomlisonnal, és olyan sok lányt vitt fel magához, hogy Louis, a modell Eleanor Cander barátja arra panaszkodott, hogy a szomszédok lassan azt hiszik, körömszalont nyitottak. „A legrosszabb a Harryvel való együttélésben az a rengeteg nő, akit idehoz – jelentette ki. – Idegesítő.”

De a nőáradat helyét hamarosan egyetlen személy vette át.

Amióta a One Direction fellépett Lady Gagával az X Factorban, az együttes naptára sűrűbb lett, mint valaha. De a valószínűtlen románc mégis tovább bimbózott a háttérben. Harry azonban nem bírta ki, hogy ne szólja el magát a nyilvánosság előtt. „Szeretnék randizni Caroline-nal. Hová vigyem, a Mekdöncibe? – szellemeskedett. – De semmi kedvem osztozni rajta Ollyval.”

Harry persze pontosan tudta, hogy Caroline és Olly nem járnak. A fiú sokat tanult egy év alatt, többek között azt is, hogy a showbizniszben semmi sem az, aminek látszik. A zenésztársai is pletykáltak a dologról. „Harry megtalálta az igazit” – mondta Louis, bár azt nem volt hajlandó elárulni, hogy kiről van szó. Amikor a One Direction szerepelt az Xtra Factorban, arról kérdezték Harryt, hogy ki tetszik neki az abban az évben versenyző lányok közül. „Mind túl fiatalok hozzám” – jelentette ki.

Egyébként nem csak Caroline figyelt fel az ifjú popsztárra. Peaches Geldof a maga huszonkét évével szintén idősebb volt Harrynél. Megtetszett neki a fiú, és elkérte a telefonszámát. Harry engedelmesen megadta neki – csak nem a jó számot, mint később pironkodva bevallotta. „Peaches most biztosan utál – mondta egy fölöttébb őszinte interjúban, amit az OK! magazinnak adott. – Ha olvasod ezt, köszönj rám, amikor legközelebb találkozunk. Talán megadom a jó számot.”

Ugyanebben az interjúban Harry azt is nyilvánvalóvá tette, hogy bár még csak tizenhét éves, már nem ártatlan. Szeretkezett már, és az első alkalommal attól félt, hogy teherbe ejti a lányt, pedig használtak óvszert, tehát „biztonságban” voltak. Végül minden jól alakult, tette hozzá. Egy másik alkalommal azt állította egy hölgyrajongójának, hogy meleg, így akarta elrettenteni. Harry tehát tapasztalt csábítónak számított. Így legalább a fiú megrontása nem szerepelt a vádak között, amelyek hamarosan záporozni kezdtek Caroline-ra.

Rövidesen nyilvánvalóvá vált ugyanis, hogy Harry és Caroline valóban járnak. Látták őket randizni – természetesen nem a McDonald’s-ben, hanem az elegáns londoni St. Martin Hotelben lévő puccos étteremben, az Asia de Cubában, a sztárok kedvelt törzshelyén. Caroline a hallban várt lovagjára, majd egy másik párral vacsoráztak együtt. Le sem vették a szemüket egymásról, és nemcsak hogy nyíltan flörtöltek, de ugyanolyan nyíltan szálltak be egy limuzinba is, ami eltűnt velük az éjszakában.

Ezek után a párt kifejezetten megrázta a rajongók csaknem azonnali rosszallása, akik közösségi oldalakon adtak hangot nemtetszésüknek. Úgy tűnt, sok rajongó úgy gondolta, ha Harry nem lehet az övé, inkább senkié se legyen – egy olyan nőé végképp ne, aki a fiú sokkal idősebb nővére is lehetne.

Rendkívül bántó kommentek jelentek meg a neten: „Ha Caroline Flack flörtöl a fiúmmal [Harry], saját kezűleg fogom levadászni és lelőni!” Vagy: „Meg akarom ölni Caroine Flacket. Harry az enyém, te ribanc!”. És: Caroline jobban tenné, ha „szülné a gyerekeket, nem randizna velük!”. Ez Caroline-t is twittelésre ösztönözte. „Közeli barátok vagyunk Harryvel. Az egyik legkedvesebb ember, akit ismerek. Nem érdemlem meg, hogy halállal fenyegessenek.” Egyes twittelők mellé álltak: „Egyáltalán nem érdekel a dolog. Ha Harry idősebb nővel akar randizni, ám tegye”. Volt, aki azt írta, hogy a rajongók igazán felnőhetnének már, mások hitetlenkedtek a halálos fenyegetés miatt.

Eközben Olly, bár nem veszítette el Xtra Factor-beli playmate-jét, többé nem tehetett úgy, mintha csupán egy hajszálon múlna az, hogy összejönnek-e vagy sem, és aggasztó kijelentéseket tett magáról. „Ha meg kéne csókolnom egy férfit, Justin Timberlake-et választanám – közölte. – Nagy bálványom. Michael Bublét se bánnám. Elbűvölt, amikor találkoztunk.” Hogy a két férfisztár mit gondolt minderről, nem derült ki, de sokan azzal viccelődtek, hogy miután Caroline Harryt választotta, Olly úgy döntött, meleg lesz.

Nem Olly volt az egyetlen férfi, akit kellemetlenül érintett az új kapcsolat. Caroline volt barátja, Dave Danger rocksztár sem repesett örömében. Ő és Caroline 2009-ben szakítottak, de Dave, a Holloways nevű indie rockbanda egykori dobosa abban reménykedett, hogy újból összejönnek. Először – mint mindenki más – ő sem hitte el, hogy Caroline és Harry együtt vannak, annyira valószínűtlenül hangzott. Végül muszáj volt szembenéznie az igazsággal. „Kizárólag azért szakítottak, mert nem tudták összeegyeztetni az időbeosztásukat – mondta Dave barátja a Daily Starnak. – De kétség sem fért hozzá, hogy szeretik egymást. Caroline sosem csinált titkot abból, hogy reménykedik az újrakezdésben. Ismét egyre több időt töltöttek együtt. Aztán Caroline hirtelen elhidegült, és faképnél hagyta Dave-et. Ugyanekkor hozták össze a hírek Harryvel. Dave először csak nevetett a pletykán, hogy Caroline megcsókolta a srácot. Azt hitte, ez valami vicc. Hiszen Harry még gyerek. De miután Caroline rendre lemondta a találkákat és nem válaszolt az SMS-ekre, Dave lassan elhitte, hogy mégis komoly a dolog. Dave szerint Caroline-nek elment az esze. Szívesen beszélne vele a dologról, de Caroline kerüli.”

Tény és való, hogy – bármilyen valószínűtlennek is tűnt – úgy látszott, hogy a fiú és a nő komolyan gondolja. Azt rebesgették, hogy Caroline megkérte Harryt, költözzön oda hozzá. Harry a nyilvánosság előtt igyekezett bagatellizálni a helyzetet, de Olly lebuktatta, amikor kijelentette, hogy a fiú vonzódik az idősebb nőkhöz: „Sosem csinált titkot előttem abból, mennyire odavan Caroline-ért” – mondta.

A helyzet sok szempontból fölöttébb szokatlan volt, és nem csak a korkülönbség miatt. A fiúbandák tagjait általában lebeszélik a komoly barátnőkről, vagy legalábbis megkérik őket, hogy amennyire lehet, kezeljék diszkréten a dolgot, mert egy barátnő elriaszthatja a hölgyrajongókat. A One Direction esetében azonban senki sem igyekezett különösebben titkolózni. Harry senkit sem tudott becsapni, amikor azt nyilatkozta: „Csak haverok vagyunk. Sokat lógunk együtt, jól kijövünk egymással. Majd meglátjuk, mi lesz belőle”.

Ami azt illeti, a zenekar tagjait nem próbálták visszafogni: Zayn Maliknak az egyik X Factoros versenyzőtárssal, Rebecca Fergusonnal volt viszonya, és a többiek sem rejtették véka alá, ha megtetszett nekik egy-egy útjukba akadó lány. Ez sok szempontból egészségesebb volt, mint a korábbi gyakorlat, például a Take That esetében. Mielőtt a fiúk feloszlottak, valószínűtlenül tiszta imázst kellett sugározniuk, ami mérföldekre volt a valóságtól. Évekkel később kerültek csak elő a szekrényben rejtegetett rajongókról szóló történetek; akkoriban a megfelelési kényszer is hozzájárult a stresszhez, amitől Robbie Williams csaknem idegösszeroppanást kapott, majd végül otthagyta a zenekart. Senki sem akarta megkockáztatni, hogy a One Direction is hasonló sorsra jusson. A srácok fiatal férfiak voltak, életük egyik legjobb periódusában. Senki sem akarta megakadályozni, hogy jól érezzék magukat.

Míg Harry mindig tartózkodóan beszélt új kapcsolatáról, ez a barátnőjéről nem mondható el. Már együtt jártak egy ideje, de Caroline még mindig sok kritikát kapott a korkülönbség miatt. „Nem érzem, hogy aggódnom kellene amiatt, amit teszek. Ám sajnos a társadalom nem képes elfogadni a nagy korkülönbséget – mondta a Now magazinnak adott interjúban. – Folyton azon töröm a fejem, mi rosszat tettem. Aztán rájövök, hogy semmi rossz nincs abban, amit csinálok. Nem értem, miért tartják az emberek gusztustalannak a kapcsolatunkat. Szerintem nem az. Furcsállom, hogy egyesek mindenben a negatívumot látják. Miért bánt másokat az, ha egy férfi és egy nő kedveli egymást és összejön? Tudom, hogy az emberek pletykásak. De miért mondják azt, hogy ez rossz? Senkit sem ért bántódás.” A Twitteren kapott halálos fenyegetésekkel kapcsolatban még hozzátette: „Túl messzire mentek. A számítógépük mögé bújva keménykednek. Tudom, hogy ők vannak kisebbségben a One Direction rajongói között, és azt is tudom, hogy nagyon fiatalok – egyfajta fanatikus megszállottságról van szó. Nem vehetem komolyan őket, különben ki sem léphetnék a házamból. [Harry] azt mondta: »Ne törődj a Twitterrel.« Ebben a kérdésben ő bizonyult érettebbnek”.

Harryt lefotózták, amint megérkezik Caroline házába, majd másnap reggel távozik (meglehetősen elcsigázva). A körülötte kialakult érdeklődés kezdte elkülöníteni a csapat többi tagjától. David Walliams komikus az elsők között tette ezt szóvá: „Bár nem vagyok tízéves kislány, így nem tartozom a célközönségéhez, kedvelem a One Directiont és Harryt – mondta a Daily Starnak. – Lefogadom, hogy Harry bosszantja a zenekar többi tagját”. Ha így is volt, a fiúknak legalább volt annyi eszük, hogy hallgassanak róla. Ám igaz, ami igaz – Harry kilógott a sorból. A banda minden tagja nagy feltűnést keltett, bárhová is mentek, de tagadhatatlanul Harryt övezte a legnagyobb hisztéria. A barátnőválasztása áhítatos imádatot vont köré. Ha mást nem is, azt legalább megmutatta, hogy Harryt nem az üresfejű libák vonzzák.

A kritikák azonban csak nem szűntek meg – és Caroline kapta a javát. „Jól érezzük magunkat. Mi ebben a rossz?” – kérdezte egy tévéinterjúban. A rajongók továbbra is tiltakoztak. Harry is megszólalt: „Érdemes lenne gondolkodni, mielőtt valaki kitweetel valamit – állapította meg. – Soha ne panaszkodj, soha ne magyarázkodj”. Olly is megpróbálta csillapítani a dühös tweetelőket: „Harry jóképű srác. A legtöbb lány az országban szívesen csókolózna vele – mondta. – Semmi biztosat nem lehet tudni. Nem is kell. Mindenki azt tweetel, amit akar, az igazságot azonban senki sem tudja. Az magánügy. Tisztességtelen az a sok lesifotó meg a többi.” Ez utóbbi megjegyzés arra utalhatott, hogy Caroline-t is lefotózták, amint lopva távozott Harry lakásáról egyik reggel.

Nyilvánvalóvá vált tehát, hogy tévedtek a kétkedők, akik úgy vélték, hogy az egész történet csak „showmánc”, amit kizárólag a reklám kedvéért találták ki. Addigra a kapcsolatról szóló vita az országos sajtóba is bekerült más, olyan nőkről szóló történetek kíséretében, akik náluk sokkal fiatalabb férfiakkal randiztak.

Röviden, úgy tűnt, hogy a kapcsolat akár komolyra is fordulhat. Decemberben a One Direction egy huszonnégy helyszínes turnéra indult az Egyesült Királyságban és Írországban. A szemtanúk szerint Caroline nagyon szomorúnak tűnt, amikor a hertfordhire-i Watfordban – ahová a saját kocsiján vitte el a fiút – el kellett válniuk. Harry állítólag közel sem volt olyan letört. Már csak azért sem, mert a turné a fiúk népszerűségének fokmérőjeként szolgált – és remekül sikerült. Az összes jegyet eladták, minden helyszínen lelkesen fogadták őket. Harry karrierje a terveknek megfelelően haladt.

Caroline az újév elején Indiába ment pihenni, miközben Harry és a fiúk folytatták a rendkívül sikeres turnét. Miután visszatért Angliába, Caroline a kritikákkal dacolva elment egy One Direction-koncertre. Ezt „Flack off, Caroline”{2} feliratú bannerekkel jutalmazták. Megjelent egy sípokat árusító kereskedő is, aki arra buzdította a koncertlátogatókat, hogy sípoljanak, ha utálják Caroline Flacket. Mint a százötven darab elkelt. Caroline nem nagyon törődött a dologgal, de nincs olyan ember, aki nem veszi a szívére egy kicsit az ilyesmit. Mindenki kritizálta – nemcsak a One Direction-rajongók, de a közerkölcs önjelölt védelmezői is, akik nyilvánosan kárhoztatták Caroline minden egyes lépését. Még a huszonöt éves Rebecca Ferguson is hozzászólt, aki az akkor tizennyolc éves Zaynnel járt: „Szerintem valami nem stimmel Caroline és Harry kapcsolatában – mondta. – A mi esetünk Zaynnel más, hiszen ő tizennyolc éves volt, így legalább elmehettünk együtt inni.{3} Elég idős volt ahhoz, hogy önálló döntéseket hozzon. De Harry még túl fiatal ehhez… itt sokkal többről van szó, mint a korkülönbség”.

Való igaz: Harry nagyon, nagyon fiatal volt. Az összeköltözésükről szóló hírek azonban tévesnek bizonyultak, és bár a pár továbbra is sokat mutatkozott együtt, a feszültség jelei lassan nyilvánvalóvá váltak. Senki sem örülne annak a nyilvános zaklatásnak, amit Caroline-nak el kellett tűrnie. Ami Harryt illeti: még ha a korának megfelelőbb barátnőt választ is, tizenhét évesen mindenki túl fiatal egy komoly kapcsolathoz. Ráadásul a One Directionre egyértelműen nagy jövő várt. Vajon valóban el akarta kötelezni magát valaki mellett, amikor ilyen lehetőség nyílt előtte?

A feszültséghez az is hozzájárult, hogy a One Direction a hírhedten keménydiónak számító Egyesült Államokat készült meghódítani. A brit művészeknek nincs könnyű dolguk Amerikában: sokan próbálkoznak, de csak kevesen válnak sikeressé. A One Direction nem ijedt meg: a következő két hónapban az Egyesült Államokban készültek turnézni – elérkezett a megfelelő pillanat. Akkora lendületet vettek a szigetországban, hogy egyértelműen most kellett tovább ütni a vasat. Mentoruk, Simon Cowell, azon kevés britek egyike, aki az Egyesült Államokban is megvetette a lábát, alkalmas volt arra, hogy egyengesse az útjukat az újabb kalandban, amely még jobban megváltoztatta az életüket.

Így aztán 2012 januárjának végén az oly sok ellentmondással és bírálattal terhelt kapcsolat szép lassan kifáradt. Úgy tűnt, hogy Caroline valamivel komolyabban vette, mint Harry, és állítólag megviselte a szakítás, de a fiú felismerte, hogy nincs jövőjük. Azt is rebesgették, hogy egyesek attól féltek, a kapcsolat árt a One Direction imázsának – bár ez – mivel Harrynak később is voltak nála idősebb barátnői – nem tűnik valószínűnek. Mindenesetre a pár szakított.

„Harry reálisan nézi a dolgot – mesélte egy barát a Daily Mailnek. – Néhány napon belül elmegy Amerikába, és teljes egészében a banda államokbeli sikerének akarja szentelni magát. Persze visszajönnek, de akkor is távol lesznek két hónapig. Ez hosszú idő, főleg amikor ilyen nagy a pörgés. Harry fiatal. Még nem áll készen egy távkapcsolatra. Nagyon szereti Caroline-t és nem akarja megbántani, de nem akarja lekötni magát”. Harry a Twitteren tudatta, hogy közös döntés született. „Szeretném, ha tudnátok, hogy nem »dobtam« Caroline-t. Közös döntés volt – írta. – Ő az egyik legkedvesebb, legédesebb ember, akit ismerek. Kérlek, tartsátok ezt tiszteletben.”

Nagy kő esett le a rajongók szívéről. Egy a fiúhoz sokkal közelebb álló személy is fellélegzett – Harry apja, Des. Mint oly sokan, Des is irigykedve szemlélte a viszonyt. „Nevetséges volt az egész – mondta. – Az a harminckét vagy hány éves nő és a tizenhét éves Harry együtt?”

Harry édesanyja viszont, Anne Cox, aki nagyon közel áll a fiúhoz, lazán vette a történteket. Jól kijött Caroline-nal, és gyakorlatiasan gondolt fia kapcsolatára: „Nekem sosem jutott eszembe, hogy ez gondot okozhat. A személyiség mindennél fontosabb – nyilatkozta a The Mirrornak. – Azt hiszem, minél fiatalabb valaki, annál több ember akad fenn a korkülönbségen. Ha Harry húsz évvel idősebb lenne, senkit nem érdekelne az ügy. A férjem tíz évvel idősebb nálam, és senki nem tesz megjegyzéseket.”

Caroline próbálta tartani magát. Frissen sötétbarnára festett hajjal jelent meg a Nemzeti Televízió-díj (National Television Awards, angol rövidítéssel NTV) átadásán. Bármennyire is szomorú lehetett a szakítás miatt, legalább nem kellett többé elviselnie a One Direction rajongók szüntelen kritikáját. Úgysem lett volna jövőjük – akkor sem, ha a korkülönbséget nem vesszük figyelembe. Harry egy új élet küszöbén állt. Ráadásul hamarosan beigazolódtak azok a pletykák, amelyek szerint Harry a nők nagy barátja – az elkövetkező hónapokban több hölggyel is kapcsolatba hozták, akik közül sokan ugyancsak idősebbek voltak nála. A fiú nyilván ezt a típust szerette.

Ám ezzel még mindig nem zárult le az ügy. A pár szakítása utáni évben, miután Harryt egy sor másik nővel boronálták össze, a fiú ismét kapcsolatba lépett Caroline-nal. Erotikus SMS-eket küldözgetett neki. „Piszkos Harry ismét lecsap, Caroline csak így emlegette – nyilatkozta a műsorvezető egyik barátja a Now magazinnak. – Harry pajzán üzeneteket küldözget neki. Az egyikben például azt írta, hogy Caroline nagyon dögös. Caroline tudja, hogy Harry nagy hóhányó, de jólesnek neki a bókok, és még mindig nagyon bejön neki a srác.” Ennek ellenére mindketten továbbléptek.

Egy hihetetlen epizód ért véget, amit nagyon nagy figyelem kísért, és amiből Harry éretten, sértetlen méltósággal szállt ki. Igaz, a fiú egész élete hihetetlen fordulatot vett azóta, hogy egy évvel korábban feltűnt az X Factorban. Egyetlen este alatt iskolásfiúból bálvány lett belőle. És ez csupán a kezdete volt egy szenzációs utazásnak. Kicsoda valójában Harry Styles? Hogyan született meg a One Direction? Hogyan vált a fiú azzá a sztárrá, akinek ma ismerjük?

2
Az első lépések

Nicole Scherzinger gondolkodóba esett. Az X Factor vendégmentorát, a Pussycat Dolls egykori tagját elbűvölte a műsor hetedik évadjában feltűnő öt fiatalember, akik, bár túljutottak a meghallgatásokon és a táboron, valamiért nem kerültek be a fiúk kategóriában a mentorházba. Egyikük különösen kiemelkedett a meghallgatások során: a tizenhat éves Harry Styles, aki lenyűgözte a mentorokat Stevie Wonder Isn’t She Lovely című számával. Különösen Nicole-t, aki kijelentette, hogy Harrynek gyönyörű hangja van. Ezzel mentortársa, az X Factor rangidőse, Simon Cowell is többé-kevésbé egyetértett, és akkor továbbjuttatta Harryt, ám hozzátette, hogy a fiúnak szüksége lesz némi hangképzésre. Nyilvánvalóan tehetséges volt – de hogyan lehetne belőle kihozni a legjobbat?

Ugyanez vonatkozott négy másik fiatalemberre – Niall Horanre, Liam Payne-re (aki már 2008-ban is jelentkezett az X Factorba, 14 évesen; Cowell akkor hazaküldte azzal, hogy jöjjön vissza két év múlva), Zayn Malikra és Louis Tomlinsonra – is, akik mind önállóan indultak a műsorban. Két állandó mentor, Dannii Minogue és Cheryl Cole ekkor éppen hiányzott: Dannii szülési szabadságát töltötte, Cheryl pedig maláriában szenvedett. Helyettük ugrott be Nicole vendégzsűritagként – először a manchasteri meghallgatáson, majd a táborban. Simon és Louis Walsh mentorok a táborban négy kategóriába – fiúk, lányok, 25 év felettiek (ezt később 28 év felettiekre változtatták) és csapatok – osztották a versenyzőket. A srácok ezúttal nem teljesítettek olyan jól; egyikük sem jutott tovább a saját jogán. Ám Nicole-nak támadt egy ötlete: miért nem rakják össze az öt srácot, hogy a csapatok kategóriában folytathassák? Akár működhet is a dolog.

Az X Factor tehát valóságos katasztrófaként indult az öt kamasz számára. Harryt például kerek perec elutasították: „Túl fiatal vagy! – közölte Louis Walsh az egyik értékelésben, amit később talán megbánt. – Nincs még elég tapasztalatod és önbizalmad. Nemmel fogok szavazni.” Harryt tehát hazaküldték. „Éreztem, hogy nem fog sikerülni” – vallotta be később a fiú a Daily Mirrornak.

A válogatók során, még a betegsége előtt Cheryl is hasonlóan lesújtóan bánt Niallel. Zayn és Louis ugyancsak rosszul szerepelt. Bár Simon a kezdetek kezdetén, miután Liam előadta a Cry Me A River című slágert, kijelentette, hogy ez „egyszerűen hihetetlen”, („Bármi is az, megvan benned” – tette hozzá Cheryl), a táborban a srác is leszerepelt. Mindnyájan csalódottan távoztak.

„Teljesen összetörtem” – nyilatkozta Zayn. „Felhívtam a szüleimet, és elmondtam nekik, mi történt – mesélte Liam. – Mindenben támogattak, és annyira hittek bennem. Úgy éreztem, cserbenhagytam őket.”

De még nem veszett el minden. Nemcsak Nicole érezte úgy, hogy együtt többet jelentenének, mint pusztán a képességeik összessége. A sokat látott Simon Cowell is így gondolta. „Figyelemreméltó szólisták voltak – nyilatkozta a Rolling Stone magazinnak, amikor az újonnan alakult zenekar berobbant a köztudatba. – Mindannyian remekül szerepeltek a válogatón. Két-három sráccal kapcsolatban különösen nagy reményeket tápláltunk, de a későbbi fordulóban mindannyian elvéreztek. Érdekes módon amikor elmentek, rossz érzésem támadt. Úgy éreztem, kár értük, kezdeni kéne velük valamit. Ekkor merült fel az ötlet, hogy nézzük meg, mire mennének csapatként. Visszahívtuk az öt srácot. Csak őket; más nem érdekelt bennünket.”

Az biztos, hogy volt valami közös bennük. Mindannyian Észak-Angliából jöttek, Niall kivételével, aki Írországban született. Az életkoruk szinte megegyezett, és hárman zenei tapasztalattal is rendelkeztek. Ám ami még ennél is fontosabb: a külsejük alapján joggal számíthattak a fiatal lányok rajongására. Garancia volt erre a hamvas arc, a férfias, ugyanakkor mégsem arrogáns megjelenés és a remek haj – ami tinibálványok esetében elengedhetetlen. Harry a kezdetektől fogva kiemelkedett ezekben a tulajdonságokban, különösen ami a hajat illeti. Amúgy a fiúzenekarok mindig is jobban bejöttek a tinirajongónak, mint a szólóénekesek. Utóbbiakat inkább a valamivel idősebb közönség kedveli – lehetséges, hogy az „egyet fizet, ötöt kap” elv is közrejátszik ebben.

Így hát összehívták a fiúkat, hogy találkozzanak Nicole-lal, aki ismertette velük az új elképzeléseket. Négyen kapva-kaptak az alkalmon, Liam azonban, aki korábbi X Factoros élménye miatt óvatosabb volt, gondolkodási időt kért. „El kellett döntenem, hogy hiábavaló volt-e az a sok munka – magyarázta később. – Rengeteg energiát fektettem a szólókarrierembe. Ám ha nemet mondok, üres kézzel megyek haza.” Így végül Liam is rábólintott az új formációra.

Egy szó, mint száz, alaposan átírták a forgatókönyvet. Erre a fejleményre senki sem számított, amikor az X Factor hetedik évada, amely Harryt és harcostársait szupersztárokká tette, 2010. augusztus 21-én elindult. Valójában persze a produkció (amelyet szokás szerint Dermot O’Leary vezetett az ITV1-n), illetve háttérműsora (az ezúttal Konnie Huq nevével fémjelzett Xtra Factor az ITV2-n) tényleges készítése már a június–júliusban lezajlott előzetes meghallgatásokkal elkezdődött. A három mentor ezúttal Simon Cowell, Louis Walsh és Cheryl Cole volt. Dannii-t, aki csak a mentorházba tért vissza szülési szabadságáról, több vendégmentor helyettesítette az egyes szakaszokban. A manchesteri válogatókat Cheryl is kihagyta betegség (a már említett malária) miatt.

A hetedik évadot (amelyet először vettek föl HD-minőségben) sok ellentmondásosság lengte körül. Sokaknak nem tetszett például, hogy két bandát is összeraktak a kevésbé sikeres szólóénekesekből, illetve az sem, hogy a pletykák szerint digitálisan feljavították a produkciókat a meghallgatások sugárzásakor. Ezzel együtt a döntőt több mint tizenhétmillióan nézték – ez volt a legmagasabb nézettségi adat 2010-ben.

A műsor formátuma röviden a következő. 2009 decemberében a lehetséges versenyzőt meghallgatásra hívták. A meghallgatásokra a következő év júniusában került sor Glasgow-ban, Birminghamben, Londonban, Dublinban, Cardiffban, illetve Manchasterben. Dannii helyett a következő vendégmentorok ugrottak be: Geri Halliwell Glasgow-ban, Natalie Imbruglia Birminghamben (Londonban nem volt beugró), Katy Perry Dublinban, Pixie Lott Cardiffban és Nicole Sherzinger Manchesterben (ez volt az a meghallgatás, ahonnan Cheryl is hiányzott). Mivel Cheryl és Dannii a táborban sem tudott megjelenni, nem is közvetítették élőben a fellépők csoportba osztását, illetve a két együttes létrehozását, valamint Nicole ismételt beugrását. Ezután következett a mentorház, számos élőshow, majd a döntő.

A műsor korai szakaszában, a táborban történt, hogy váratlanul két együttest is alakítottak szóló jelentkezőkből. Az is ekkor vált világossá, hogy a műsort óriási érdeklődés övezi majd. A fiúk ugyanakkor kicsit bizonytalanak voltak a váltással kapcsolatban. Elvégre mindannyian azért jelentkeztek, mert szólókarrierre vágytak. Valóságos sokként élték meg, hogy mesterségesen összerakott fiúcsapat lesz belőlük – hiába bábáskodott az együttes megszültésénél Simon Cowell és Louis Walsh, a zeneipar két legtapasztaltabb embere. Egyáltalán: kijönnek-e vajon egymással?

„Legelőször az jutott az eszembe, hogy működhet-e egyáltalán a dolog, hiszen nem is ismertük egymást. De muszáj volt bizalmat szavaznunk a csapatnak – nyilatkozta Liam a WalesOnline-nak. „Bennem például fel sem merült, hogy zenekarban zenéljek. De amikor már ott voltam és kicsit megismertem a fiúkat, semmiképpen sem mondtam volna nemet” – tette hozzá Zayn.

Mindenesetre nem volt sok választásuk. Vagy összefognak, vagy búcsút mondanak a versenynek – az utóbbit pedig egyikük sem akarta. Így hát nem volt más hátra, mint gyorsan tanulni és új zenei technikákat elsajátítani, méghozzá milliók szeme előtt. Egyikük sem énekelt még harmóniában; Zayn szerint néhány hétig nem is csináltak mást, csak együtt gyakoroltak, amíg össze nem rázódtak. A legtöbb mesterségesen létrehozott fiúcsapatnak általában van lehetősége próbálni, a produkciót tökéletesíteni, mielőtt közönség elé lépnek. A Take That például először kisebb fellépéseken gyűjtött tapasztalatot. A One Direction számára azonban mindez nem adatott meg: nagyon gyorsan fel kellett pörögniük, ráadásul mindezt a nyilvánosság előtt. De felismerték a lehetőséget – akkor is, ha nem feltétlenül éppen erre a lehetőségre számítottak. Úgy döntöttek, tesznek egy próbát.

A fiúk Harry nevelőapjának nyaralójába, Cheshire-be utaztak, hogy megismerkedjenek. Az alapoktól indultak: először is bemutatkoztak egymásnak. Aztán ki kellett találniuk az együttes nevét, és nem volt túl sok gondolkodási idejük. A One Direction{4} végül Harrynek jutott eszébe. Hiszen öten haladtak együtt, egy irányba – a szórakoztatóipar csúcsára. Az igazat megvallva a névválasztásból később adódott némi probléma: kiderült, hogy egy amerikai zenekar ugyanezt használja (az esetnek jogi következményei is lettek). Mégis, a One Direction remekül illett a fiúkra az első pillanattól fogva. Rájuk is ragadt. „Ott (a nyaralóban) találta ki Harry a One Direction nevet – magyarázta később Zayn.